НАРЕДБА № 7 ОТ 9 ЮЛИ 2003 Г. ЗА УСЛОВИЯТА И РЕДА ЗА ИЗДАВАНЕ И ОТНЕМАНЕ НА РАЗРЕШЕНИЕ ЗА ИЗВЪРШВАНЕ НА ДЕЙНОСТ КАТО ОПЕРАТОР НА ВАУЧЕРИ ЗА ХРАНА И ОСЪЩЕСТВЯВАНЕ ДЕЙНОСТ КАТО ОПЕРАТОР

В сила от 25.07.2003 г.
Издадена от Министерството на труда и социалната политика
 и Министерството на финансите
Обн. ДВ. бр.66 от 25 Юли 2003г., изм. ДВ. бр.87 от 3 Октомври 2003г., изм. ДВ. бр.6 от 19 Януари 2007г.

Глава първа.
ОБЩИ ПОЛОЖЕНИЯ

Чл. 1. С тази наредба се определят редът за издаване и отнемане на разрешение за извършване на дейност като оператор и за провеждане на конкурс, условията за организирането и контролът върху осъществяваната дейност като оператор, както и условията и редът за отпечатване на ваучери за храна, номиналната стойност на издаваните ваучери за съответната година и разпределението им между операторите. 

Чл. 2. (1) Чрез ваучерите за храна работодателите предоставят на лица, работещи по трудови правоотношения и по договори за управление, наричани по-нататък "ползватели", средства за храна отделно от възнаграждението им. 

(2) Предоставяните ваучери за храна са средство за замяна, посредством което ползвателите получават храна и хранителни продукти срещу номиналната стойност на ваучерите във:

1. ресторанти по смисъла на § 1, т. 36 от Закона за облагане доходите на физическите лица;

2. заведения за бързо обслужване по смисъла на § 1, т. 37 от Закона за облагане доходите на физическите лица; 

3. обекти за търговия с храни, включително магазини за хранителни стоки, супермаркети, хипермаркети и др., осъществяващи дейност в съответствие с изискванията на чл. 19 от Закона за храните.

Чл. 3. (1) Ваучери за храна се отпечатват само от лица, получили разрешение от министъра на финансите да осъществяват дейност като оператор, и се приемат като средство за замяна само в обекти по чл. 2, ал. 2 на доставчици, които са сключили договор за обслужване с оператор. 

(2) Ваучери за храна не могат да бъдат ползвани:

1. като разплащателно средство за покупката на вино, спиртни напитки, пиво, тютюневи изделия (цигари, пури, пурети, тютюн за лули, тютюн за дъвчене, тютюн за смъркане и др.);

2. за замяната им срещу пари.

Глава втора.
РАЗРЕШЕНИЕ ЗА ИЗВЪРШВАНЕ НА ДЕЙНОСТ КАТО ОПЕРАТОР

Чл. 4. (Изм. - ДВ, бр. 6 от 2007 г., в сила от 01.01.2007 г.) Кандидат за извършване на дейност като оператор може да бъде само юридическо лице - търговско дружество, което: 

1. има изцяло внесен уставен капитал не по-малко от 2 млн. лв. към момента на подаване на документите за издаване на разрешение;

2. е регистрирано по Закона за данък върху добавената стойност;

3. не е в производство по несъстоятелност или в ликвидация; 

4. няма изискуеми и ликвидни данъчни задължения и задължения за задължителни осигурителни вноски; 

5. няма влезли в сила наказателни постановления за нарушаване на данъчното и осигурителното законодателство с наложена имуществена санкция над 1000 лв.;

6. се представлява от лица, които:

а) не са осъждани за умишлено престъпление от общ характер, освен ако са реабилитирани;

б) не са били членове на управителен или контролен орган на дружество, прекратено поради несъстоятелност през последните две години, предхождащи датата на решението за откриване на производство по несъстоятелност, ако са останали неудовлетворени кредитори.

Чл. 5. (1) (Предишен текст на чл. 5 – ДВ, бр. 87 от 2003 г.) Разрешенията за извършване на дейност като оператор са безсрочни и се издават веднъж годишно от министъра на финансите въз основа на конкурс. 

(2) (Нова – ДВ, бр. 87 от 2003 г.) Със заповед министърът на финансите обявява конкурса, като определя неговия предмет, условия, крайния срок и мястото за подаване на документите. Заповедта се публикува в два централни всекидневника най-малко 30 дни преди крайния срок за подаване на документите.

Чл. 6. (1) Конкурсът по чл. 5 се организира и провежда всяка година през август за съответната следваща година от комисия, в която участват: 

1. трима представители на Министерството на труда и социалната политика;

2. трима представители на Министерството на финансите;

3. по един представител от национално представените организации на работниците и служителите;

4. (изм. – ДВ, бр. 87 от 2003 г.) двама представители, определени от национално представените организации на работодателите. 

(2) (Изм. – ДВ, бр. 87 от 2003 г.) Представителите по ал. 1, т. 4 се определят с писмено споразумение между заинтересуваните организации.

(3) (Изм. – ДВ, бр. 87 от 2003 г.) Ако в 14-дневен срок от получаване на поканата за определяне на участници в комисията организациите по ал. 1, т. 4 не определят свои представители, те губят правото си на участие в комисията и тяхното представителство се разпределя между организациите по ал. 1, т. 1 и 2.

Чл. 7. (1) Председателят, членовете и секретарят на комисията за провеждане на конкурсите се определят със заповед от министъра на финансите. Административното и организационно-техническото обслужване на комисията се осигуряват от Министерството на финансите. 

(2) (Отм. – ДВ, бр. 87 от 2003 г.) 

(3) Комисията се свиква на заседание от нейния председател въз основа на обявения конкурс.

(4) Заседанията на комисията са редовни, когато присъстват най-малко две трети от членовете й.

(5) Решенията се приемат с консенсус.

(6) За заседанията и взетите решения се съставя протокол, който се подписва от членовете на комисията. Когато протоколът е подписан с особено мнение, то се мотивира и прилага към него.

(7) Членовете на комисията и другите длъжностни лица, които имат достъп до информация, която представлява търговска тайна, са длъжни да я опазват като служебна тайна.

Чл. 8. (1) За участие в конкурса кандидатите подават заявление, към което се прилагат: 

1. препис от съдебно решение от съответния окръжен съд по регистрация на кандидата;

2. удостоверение за регистрация по Закона за данък върху добавената стойност;

3. удостоверение за актуална съдебна регистрация, издадено не по-рано от два месеца преди датата на подаване на заявлението за участие в конкурса;

4. декларация, че по отношение на лицето не е постановено решение по чл. 630 и 631 от Търговския закон, както и че не е вписано решение за ликвидация;

5. удостоверения за наличие или липса на данъчни задължения и задължения за задължителни осигурителни вноски;

6. декларации за обстоятелствата по чл. 4, т. 5;

7. свидетелство за съдимост за лицата по чл. 4, т. 6, а ако лицата не са български граждани - декларация за обстоятелствата по чл. 4, т. 6, буква "а";

8. декларация за обстоятелствата по чл. 4, т. 6, буква "б";

9. образец на ваучер за храна с най-малко 5 способа за защита. 

(2) Освен документите по ал. 1 кандидатите могат да представят на комисията и документи, които удостоверяват международния им опит:

1. данни за практически опит и традиции в областта на ваучерната система;

2. образци на ваучери за храна, използвани в международната дейност на кандидата в различни страни;

3. референции от органа, издал разрешението за дейност като оператор в съответната държава, както и референции от чуждестранни партньори във връзка с осъществявана международна дейност в тази област;

4. други документи. 

(3) Заявленията с приложените към тях документи се подават в Министерството на финансите в запечатан плик, върху който се отбелязват предметът на конкурса и пълното наименование и адресът на заявителя.

Чл. 9. (1) Заявленията се разглеждат от комисията в 30-дневен срок от изтичане на срока за подаването им. 

(2) Не се разглеждат заявления, които:

1. са подадени след определения срок;

2. не съдържат някой от необходимите документи по чл. 8, ал. 1.

(3) Комисията разглежда заявленията, отговарящи на изискванията, оценява ги съобразно предмета, условията и критериите на конкурса и при съобразяване с опита на кандидата изготвя мотивирано предложение до министъра на финансите. 

(4) Въз основа на предложението по ал. 3 министърът на финансите със заповед издава разрешение за извършване на дейност като оператор.

Глава трета.
ОТКАЗ ЗА ИЗДАВАНЕ РАЗРЕШЕНИЕ. ОТНЕМАНЕ НА РАЗРЕШЕНИЕ

Чл. 10. (1) По предложение на комисията министърът на финансите отказва издаването на разрешение за извършване дейност като оператор на кандидат: 

1. който не отговаря на някое от изискванията по чл. 4;

2. който е представил неверни данни или информация в документите, представени на комисията, или в рамките на процедурата по издаване на разрешение;

3. чийто образец на ваучер не разполага с надеждни способи за защита.

(2) Отказът за издаване на разрешение се извършва с мотивирана писмена заповед на министъра на финансите, която се съобщава на заинтересуваните лица по реда на Гражданския процесуален кодекс и може да бъде обжалвана по реда на Закона за Върховния административен съд.

Чл. 11. (1) Издадено разрешение се отнема, когато: 

1. операторът доброволно престане да осъществява дейност;

2. операторът престане да отговаря на някое от изискванията по чл. 36а, ал. 2 от Закона за корпоративното подоходно облагане.

(2) Министърът на финансите отнема разрешението с мотивирана писмена заповед, която се съобщава на заинтересуваните лица по реда на Гражданския процесуален кодекс и може да бъде обжалвана по реда на Закона за Върховния административен съд. 

(3) Заповедта по ал. 2 се публикува на Интернет страниците на Министерството на финансите и Министерството на труда и социалната политика.

(4) Оператор, на когото е отнето разрешението на основание ал. 1, т. 2, няма право да кандидатства за ново разрешение в срок 10 години след датата на заповедта по ал. 2.

(5) Оператор по ал. 4 се задължава в 30-дневен срок от отнемане на разрешението да възстанови и/или изплати размера на номиналната стойност на издадените от него ваучери, предявен от работодателите и доставчиците.

Глава четвърта.
НОМИНАЛНА СТОЙНОСТ НА ИЗДАВАНИТЕ ВАУЧЕРИ И РАЗПРЕДЕЛЕНИЕТО ИМ МЕЖДУ ОПЕРАТОРИТЕ. ПРЕДОСТАВЯНЕ НА ВАУЧЕРИ ЗА ХРАНА

Чл. 12. (1) Министърът на финансите със заповед определя номиналната стойност на издаваните ваучери за всяка календарна година, която се разпределя пропорционално между лицата, получили разрешение за извършване на дейност като оператор. 

(2) Разпределената по ал. 1 номинална стойност за всеки оператор се добавя към полагащата му се номинална стойност от предходната календарна година. 

(3) Номиналната стойност на оператор, чието разрешение е отнето по реда на чл. 11, се разпределя поравно между останалите оператори, за което същите писмено се уведомяват.

Чл. 13. (1) Работодателите договарят отпечатването и предоставянето на ваучери за храна чрез подписването на договор с оператор, който е получил разрешение от министъра на финансите по чл. 9, ал. 4. 

(2) Ваучерите за храна се предоставят на работодателите от операторите след заплащане на номиналната стойност и възнаграждението по отпечатване на ваучерите за храна. При частично или неизвършено плащане доставката на заявените и отпечатани ваучери за храна се задържа до пълното уреждане на паричните задължения на работодателя.

(3) Номиналната стойност по ал. 2 се превежда по специални банкови сметки, открити от операторите, наречени "ваучери за храна". 

(4) Операторите са длъжни в срок до 5 работни дни от датата на плащането по ал. 2 да предоставят ваучерите на работодателя.

(5) На работодателите и ползвателите се предоставят и списъци с търговските обекти, които приемат отпечатаните от съответния оператор ваучери за храна.

Чл. 14. (1) Ваучери за храна се предоставят при условия, уговорени между работодателя и представителя/ите на работниците и служителите и/ или на представителя/ите на национално представените синдикални организации в предприятието. 

(2) Ползвателите, които са получили ваучери за храна, отпечатани от един оператор, могат да ползват тези ваучери само в търговски обект на доставчик, с който съответният оператор е сключил договор за обслужване. 

(3) Когато сумата на закупените храни или хранителни стоки е по-ниска от номиналната стойност на ваучера, ползвателят няма право да получи остатъка до номиналната стойност на предоставения ваучер. 

(4) Всеки ползвател, който е получил ваучери за храна, е длъжен да върне на работодателя неизползваните ваучери за храна при прекратяване на трудовото правоотношение или договора за управление.

Глава пета.
ПРИЕМАНЕ НА ВАУЧЕРИ ЗА ХРАНА В ТЪРГОВСКИ ОБЕКТИ

Чл. 15. (1) Операторите сключват договори за обслужване на ползватели само с доставчици, които: 

1. са регистрирани като търговци и извършват стопанска дейност чрез търговски обекти по чл. 2, ал. 2;

2. са регистрирани по Закона за данък върху добавената стойност;

3. нямат задължения за задължителни осигурителни вноски;

4. спазват изискванията за безопасни и здравословни условия на труд;

5. са наели всички свои работници и служители по трудово правоотношение и/или по договори за управление.

(2) Обстоятелствата по ал. 1, т. 1, 4 и 5 се удостоверяват пред оператора с декларация, а по ал. 1, т. 2 и 3 с документ, издаден от съответния компетентен орган. 

(3) В договора за обслужване страните определят условията и сроковете за приемане на ваучерите за храна и изплащане на номиналната стойност на ваучерите от страна на оператора, както и размера на възнаграждението на оператора за предоставените услуги по осребряване на ваучерите за храна.

(4) Операторът е длъжен да изплати номиналната стойност на ваучерите за храна в срок до 20 работни дни от предоставянето на ваучерите за осребряване от доставчика, с който е сключил договор за обслужване на ползватели.

Чл. 16. Доставчиците, които са сключили договор за обслужване на ползватели с оператор, са длъжни да прилагат изискванията и ограниченията, предвидени в тази наредба и в договора с оператора, при приемане на отпечатаните от оператора ваучери за храна, включително да: 

1. не връщат остатък до номиналната стойност на предоставения ваучер;

2. не продават вино, спиртни напитки, пиво или тютюневи изделия срещу ваучери за храна;

3. попълват на гърба на всеки използван от ползвател ваучер за храна датата, на която е ползван, и да поставят печата на съответния доставчик;

4. продават храни и хранителни стоки по цени, обявени в съответния търговски обект, без да включват надценка или да коригират цените с размера на възнаграждението, дължимо на оператора;

5. изпълняват всички други свои задължения, произтичащи от закона, тази наредба или договора за обслужване, сключен с оператор.

Глава шеста.
КОНТРОЛ ВЪРХУ ДЕЙНОСТТА НА ОПЕРАТОРИТЕ

Чл. 17. (1) Операторите извършват своята дейност в съответствие с изискванията на закона, тази наредба и разрешението за извършване дейност като оператори, издадено от министъра на финансите. 

(2) Операторите водят отчетност на броя и серийните номера на отпечатаните от тях ваучери за храна. 

(3) Операторите са длъжни да осребряват всички издадени от тях ваучери, които са пуснати в обращение и са валидни към датата на приемането им.

(4) Не може да се осребряват ваучери, отпечатани от други оператори, ваучери с нарушена цялост или ваучери, за които не може да се докаже тяхната автентичност.

Чл. 18. (1) Всички плащания между оператори и работодатели и между оператори и доставчици се извършват по банков път. 

(2) Операторите могат да използват средствата, платени от работодатели за получени ваучери за храна, само за:

1. разплащане с доставчици, сключили договор за обслужване на ползватели; или

2. възстановяване на работодателя на суми на неизползваните ваучери за храна до размера на номиналната им стойност.

(3) Салдото по сметките "ваучери за храна" на операторите е равно на номиналната стойност на пуснатите от тях в обръщение ваучери за храна.

Чл. 19. (1) Операторите издават документи за предоставените ваучери, в които задължително се вписват серийните номера, единичните номинални стойности и общата номинална стойност на предоставените ваучери. 

(2) В срок до 14 дни от изтичането на всеки календарен месец операторите представят в данъчното подразделение по място на данъчната им регистрация справки за предоставените и изплатени (осребрени) ваучери за предходния месец съгласно приложението.

Чл. 20. (1) Операторите предприемат всички необходими мерки за сигурност във връзка с пускането в обращение, ползването и осребряването на ваучерите за храна. 

(2) При кражба или при унищожаване на ваучерите в резултат на непреодолима сила операторите незабавно уведомяват доставчиците, работодателите и органите на данъчната администрация.

Чл. 21. (1) Контролът върху дейността на операторите се осъществява от данъчните органи и контролните органи на Националния осигурителен институт. 

(2) Когато съответният компетентен орган установи, че не са налице изискванията по чл. 4, т. 2 - 6 или установи нарушения по тази наредба, уведомява незабавно за това министъра на финансите. 

(3) Министърът на финансите може да изисква от оператора удостоверяването на изискванията по чл. 4, т. 2 - 6.

Глава седма.
РЕД И УСЛОВИЯ ЗА ОТПЕЧАТВАНЕ НА ВАУЧЕРИ ЗА ХРАНА

Чл. 22. (1) Ваучерите за храна се отпечатват от лице, получило разрешение за осъществяване на дейност като оператор от министъра на финансите по реда на чл. 9, ал. 4. 

(2) Всеки ваучер за храна има серия и номер, които позволяват неговото индивидуализиране и проследяване. Ваучерът за храна задължително съдържа:

1. фирма, седалище и адрес на управление на оператора, данъчен номер и БУЛСТАТ;

2. фирма, данъчен номер и БУЛСТАТ на работодателя;

3. номинална стойност на ваучера за храна (изразена цифром и словом);

4. срок на валидност на ваучера за храна;

5. изрична забрана за покупка на вино, спиртни напитки, пиво и тютюневи изделия чрез ваучери за храна;

6. изрична забрана за връщане на остатък до номиналната стойност на предоставения ваучер;

7. най-малко пет способа за защита;

8. място за поставяне на дата и печат на доставчика.

Чл. 23. (1) Ваучерите за храна могат да се ползват в търговски обекти по чл. 2, ал. 2 само в рамките на срока им на валидност. След изтичане на този срок те се считат обезсилени и не могат да служат като разплащателно средство. 

(2) Срокът на валидност на ваучера не може да бъде по-дълъг от 12 календарни месеца.

(3) В 30-дневен срок от изтичането на срока на валидност на ваучерите работодателите могат да поискат от оператор замяна на неизползваните ваучери с нови ваучери до размера на номиналната им стойност.

Допълнителни разпоредби

§ 1. По смисъла на тази наредба: 

1. "Ваучери за храна" са вид книжа за замяна, предоставени чрез работодателя на ползватели, които се използват като разплащателно средство в ресторанти, заведения за бързо обслужване и обекти за търговия с храни съгласно сключен договор за обслужване с оператор.

2. "Оператор" е лице, получило разрешение от министъра на финансите, което се занимава с дейностите по отпечатването, организирането, контрола и разплащането във връзка с ваучерите за храна по ред, определен с тази наредба.

3. "Доставчик" е лице, осъществяващо дейност от обекти по чл. 2, ал. 2 и сключило договор за обслужване на ползватели с оператор.

4. "Търговски обекти" са ресторанти, заведения за бързо обслужване, определени в § 1, т. 36 и 37 от Закона за облагане доходите на физическите лица, и обекти за търговия с храни по чл. 19 от Закона за храните.

5. "Храна" е всяко вещество или продукт, предназначен за човешка консумация, независимо дали е преработен, частично преработен или непреработен по смисъла на чл. 2 от Закона за храните.

6. "Хранителни продукти" са всички хранителни суровини, полуфабрикати, готови продукти и ястия, напитки, подправки, вкусови вещества, добавки, спомагателни материали и др., консумирани от човека за посрещане на неговите енергийни и хранителни потребности за живот и растеж.

Преходни и Заключителни разпоредби

§ 2. (Отм. – ДВ, бр. 87 от 2003 г.) 

§ 3. (Изм. - ДВ, бр. 6 от 2007 г., в сила от 01.01.2007 г.) Тази наредба се издава на основание чл. 209, ал. 6 от Закона за корпоративното подоходно облагане. 

§ 4. Тази наредба влиза в сила от деня на обнародването й в "Държавен вестник". 

Заключителни разпоредби
КЪМ НАРЕДБАТА ЗА ИЗМЕНЕНИЕ И ДОПЪЛНЕНИЕ НА НАРЕДБА № 7 ОТ 2003 Г. ЗА УСЛОВИЯТА И РЕДА ЗА ИЗДАВАНЕ И ОТНЕМАНЕ НА РАЗРЕШЕНИЕ ЗА ИЗВЪРШВАНЕ НА ДЕЙНОСТ КАТО ОПЕРАТОР НА ВАУЧЕРИ ЗА ХРАНА И ОСЪЩЕСТВЯВАНЕ ДЕЙНОСТ КАТО ОПЕРАТОР 

(ОБН. - ДВ, БР. 6 ОТ 2007 Г., В СИЛА ОТ 01.01.2007 Г.)

§ 3. Наредбата влиза в сила от 1 януари 2007 г.

 

Приложение към чл. 19, ал. 2

